Predkladacia správa 

Slovenský pozemkový fond bol zriadený zákonom č. 330/1991 Zb. o pozemkových úpravách, usporiadaní pozemkového vlastníctva, pozemkových úradoch, pozemkovom fonde a o pozemkových spoločenstvách  v znení neskorších predpisov, ktorý nadobudol účinnosť 17. augusta 1991. Právna konštrukcia pozemkového fondu však vznikla zákonom bývalého Federálneho zhromaždenia zákonom č. 229/1991 Zb. o úprave vlastníckych vzťahov k pôde a inému poľnohospodárskemu majetku. 

Slovenský pozemkový fond spravuje nehnuteľnosti vo vlastníctve štátu a podiely spoločnej nehnuteľnosti vo vlastníctve štátu. Spôsob spravovania ustanovuje cit. zákon a naň nadväzujúce osobitné zákony. 

Orgánmi Slovenského pozemkového fondu sú správna rada, dozorná rada a generálny riaditeľ. 

Činnosti Slovenského pozemkového fondu riadi správna rada, ktorej predsedu, podpredsedu a ostatných členov na návrh ministra vymenúva na päť rokov a z funkcie odvoláva vláda SR.   

Činnosť a hospodárenie pozemkového fondu a jeho správnej rady kontroluje dozorná rada, ktorej predsedu, podpredsedu a ostatných členov na návrh ministra vymenúva na tri roky a z funkcie odvoláva vláda SR. Generálny riaditeľ za výkon svojej funkcie zodpovedá správnej rade. 

Podľa § 36 ods. 2 cit. zákona, podrobnosti o organizačnom usporiadaní a činnosti Slovenského pozemkového fondu upravuje štatút, ktorý schvaľuje vláda SR. 

Návrh upravuje problematiku postavenia námestníka generálneho riaditeľa Slovenského pozemkového fondu.

Predložený návrh nebude mať dopad na štátny rozpočet, rozpočet obcí, vyšších územných celkov, na zamestnanosť, životné prostredie a ani na podnikateľské prostredie.